El president d'ERC i cap de llista a les eleccions espanyoles, Oriol Junqueras, ha exposat aquest divendres la voluntat de continuar "treballant" i "entenent-se" amb l'expresident de la Generalitat Carles Puigdemont. En roda de premsa a l'ACN per videoconferència des de la presó de Soto del Real, Junqueras ha enviat una abraçada "molt cordial" a Puigdemont i s'ha compromès a treballar per fer possible l'alliberament dels presos i el retorn dels que són a l'estranger. El republicà ha subratllat que posaran l'accent en el diàleg com a eina "útil" per servir a la societat i ha trobat "increïble" que algú de l'independentisme pugui posar en dubte el seu compromís amb l'1-O quan està empresonat. "De debò que ens diuen això?, Ho trobo increïble, em fa riure i tot", ha subratllat. Junqueras també ha dit que la seva voluntat perquè la democràcia sigui el camí per bastir els projectes és "molta". "La nostra voluntat deu ser molt alta quan ens demanen 25 anys de presó i continuem defensant el mateix projecte per bastir els projectes que la majoria vulguin construir", ha apuntat.   Pels que dubtin del seu compromís amb la democràcia, ha demanat que s'imaginin "quanta força cal per continuar defensant el mateix quan et tenen 1 any i mig a la presó en silenci imposat", ha sostingut. Ha garantit que ni ell ni cap dels seus companys s'acobardirà ni renuciarà als principis.  El líder d'ERC s'ha mostrat partidari d'obtenir l'acta de diputat al Congrés per visualitzar l'excepcionalitat que suposa la situació política de Catalunya. Però no ha aclarit si deixarà l'escó del Parlament.  El republicà no ha descartat la unilateralitat per aconseguir la independència però ha evidenciat el compromís en tot allò que sigui democràtic i ha defensat que qualsevol construcció d'un projecte polític "complex" requereix multilateralisme a la UE. Ha dit que hi haurà diàleg en "tot allò que depengui d'ells".

Summary: Junqueras es compromet a entendre's amb Puigdemont i treballar per la llibertat dels presos i el retorn dels "exiliats"


La Unió de Botiguers i Comerciants de Manresa (UBIC) i l'Associació de Veïns del Passeig Pere III han constatat que en els darrers anys hi ha hagut un augment de l'incivisme a la zona del centre de la capital del Bages i que regularment es viuen episodis de baralles, així com també tenen lloc furts en comerços o a vianants. El president de la UBIC, Jaume Pont, ha dit en declaracions a l'ACN que la majoria d'ells passen desapercebuts i només surten a la llum pública els episodis més greus com l'agressió que va tenir lloc al pati del Kursaal el diumenge 25 de juny. Davant d'aquest fet, tant comerciants com veïns han reclamat que hi hagi més presència policial a la zona perquè es puguin evitar incidents com el de la setmana passada.  Arran de l'incident que va tenir lloc el passat 25 de juny al Passeig Pere III de Manresa en què una dotzena de menors d'edat del centre l'Estrep, segons van informar els Mossos d'Esquadra, van apallissar tres joves, un dels quals es troba ingressat a la UCI. Els veïns i comerciants d'aquesta zona han reclamat en declaracions a l'ACN que es posi fi a l'incivisme que pateix el barri des de fa anys. El president de la UBIC, Jordi Pont, ha dit que aquest no va ser un episodi aïllat, sinó que regularment es produeixen actes incívics a la zona del Passeig, així com també furts a vianants i comerços. De la seva banda, la presidenta de l'Associació de Veïns del Passeig Pere III, Carme Prunés, ha lamentat que els ciutadans estan "desprotegits" davant d'episodis com aquests i ha reclamat més presència policial. En aquest sentit, Prunés ha dit que "no és que no hi hagi Policia Local ni Mossos, però potser no estan al lloc on haurien d'estar". Aquesta veïna ha dit que els incidents no tenen lloc a la nit, sinó que també es viuen episodis incívics durant el dia com ara estrebades de bosses de mà o robatoris a les botigues. "En comptes de fer passos endavant estem fent passos enrere amb l'incivisme i la mala educació", ha lamentat Prunés. L'agressió va tenir lloc amb la terrassa plena de gent D'altra banda, una testimoni de l'agressió que va tenir lloc el 25 de juny al Passeig Pere III ha relatat els fets a l'ACN, tot i que ha volgut mantenir l'anonimat. Segons el seu relat, al voltant de les vuit del vespre un grup "de sis o set persones" que perseguien un noi van pujar per la rampa del pati del Teatre Kursaal  "clavant-li cops de puny i puntades de peu". El jove, segons el relat, va intentar amargar-se darrere de la barra del bar però els agressors "van clavar-li un cop molt fort que el va deixar estabornit al terra i van marxar corrents". Aquesta testimoni ha explicat que en el moment dels fets la terrassa estava plena però que ningú va poder fer-hi res "perquè tot va ser molt ràpid". Aquesta testimoni dels fets també coincideix amb els comerciants i veïns que des de fa uns anys s'ha incrementat la inseguretat al barri i que "falta vigilància".

Summary: Comerciants i veïns de Manresa reclamen més seguretat a la zona del Passeig Pere III


Els Mossos d'Esquadra han detingut dos homes, ambdós de 39 anys, que van intentar escapar d'un control  d'alcoholèmia a Pont de Molins (Alt Empordà) mentre circulaven en una furgoneta robada i sense permís de conduir. Els agents van aconseguir aturar el vehicle després d'una persecució per la carretera durant la qual els detinguts circulaven a gran velocitat i fent avançaments perillosos. El conductor, de nacionalitat txeca, està acusat d'un delicte de robatori i furt d'ús del vehicles i de dos delictes més contra la seguretat del trànsit, no tenir el carnet i circular de manera temerària. L'acompanyant, nascut a l'Azerbaidjan, està acusat de presumpte coautor del robatori i furt d'ús del vehicle. Tots dos van passar a disposició judicial el 4 de febrer i el jutge en va decretar la llibertat amb càrrecs.  Els fets es remunten al 3 de març pels volts d'un quart de deu del vespre. Els mossos estaven realitzant un control d'alcoholèmia a la carretera N-II, al terme de Pont de Molins quan, de sobte, van detectar una furgoneta que, en acostar-se al control, va frenar bruscament, va apagar els llums i va fer mitja volta.  Ràpidament, els agents van iniciar una persecució per intentar atrapar el fugitiu, que circulava a gran velocitat, fent avançaments perillosos i obligant a diversos conductors a fer maniobres per evitar xocar. Finalment, el van aconseguir aturar.  Quan van identificar els dos ocupants del vehicle van poder comprovar que el conductor no havia obtingut mai cap tipus de permís de conduir. A més, revisant la documentació van veure que el vehicle havia estat sostret el 27 de febrer a Esplugues de  Llobregat (Baix Llobregat).  Per això, els agents van detenir els dos homes com a presumptes autors del robatori i al conductor, a més, se l'acusa de conducció temerària i sense carnet.  Els detinguts van passar el 4 de febrer a disposició del jutjat d'instrucció en funcions de guàrdia de Figueres, que els va deixar en llibertat amb càrrecs.

Summary: Detenen dos homes que circulaven amb un cotxe robat i sense permís de conduir després d'una persecució a Pont de Molins


La Guàrdia Urbana de Lleida va detenir aquest dijous un home de 47 anys, nascut a Mali i veí de Lleida, com a presumpte autor dels delictes contra la salut pública i d'atemptat a agents de l'autoritat. Cap a un quart de nou del vespre, agents del cos van sorprendre l'home al carrer Boters quan intercanviava alguna substància amb una altra persona. En adonar-se de la presència policial, aquest va intentar amagar-se en un establiment comercial proper. Els urbans van accedir al local i van invitar l'home a sortir-ne per tal d'identificar-lo però aquest s'hi va negar. L'home va arribar a agredir un dels agents i va fugir corrent després de llençar diversos embolcalls de droga al terra, tot i que la policia el va poder interceptar poc després. La Guàrdia Urbana va intervenir en l'actuació catorze embolcalls d'heroïna i tretze de cocaïna, així com un telèfon mòbil i 48,40 euros en moneda fraccionada.

Summary: Detingut a Lleida amb diverses dosis d'heroïna i cocaïna després d'agredir un agent de la Guàrdia Urbana


El president dona explicacions des del Press Club Brussels ACN Brussel·les.-Els consellers cessats pel 155 Joaquim Forn, Toni Comín, Meritxell Serret, Dolors Bassa, Lluís Puig, Meritxell Borràs i Clara Ponsatí acompanyen el president Carles Puigdemont en la seva compareixença davant dels periodistes des de Brussel·les. Concretament, la roda de premsa es fa des del Press Club Brussels i ha començat amb gairebé 30 minuts de retard.

Summary: Forn, Comín, Borràs, Serret, Puig, Bassa i Ponsatí acompanyen Puigdemont en la seva compareixença des de Brussel·les


Aquest dissabte, 16 de març, s'inicia el període hàbil de pesca de la truita a Catalunya, en una temporada que serà l'última en què estarà permès utilitzar el plom, amb l'objectiu d'evitar la contaminació de les aigües i l'afectació al medi natural. Durant aquesta temporada de pesca el Departament d'Agricultura recomana als pescadors i comerços anar substituint el plom per altres materials, ja que a partir del 15 de març de 2020 passarà a estar prohibit per evitar la contaminació de les aigües. El plom és un metall tòxic que s'acumula al medi ambient, als teixits dels peixos i crancs i és perillós per als organismes que habiten a l'aigua i a la terra. També és perjudicial per al cos humà. Els efectes nocius que el plom té sobre el cos humà són molt variats, i en destaquen les afectacions al sistema nerviós (inclòs el cervell), l'aparell reproductor i els fetus. Aquest metall pesant pot arribar a ser cancerigen. En els últims anys la Unió Europea ha optat per prohibir o restringir l'ús del plom en molts àmbits: gasolina, pintures, comestibles, joguines, conduccions o equips electrònics, entre d'altres. En el cas de la pesca, hi ha materials alternatius com el tungstè, o l'ús de les pròpies pedres de riu per suplir el plom. La indústria i els comerços estan suficientment preparats per poder oferir alternatives al plom. No obstant això, des del Departament s'ha considerat oportú establir un període transitori per tal que el sector es pugui adaptar al canvi, tant botigues de pesca com els propis pescadors. La pesca a les aigües continentals de Catalunya El passat 28 de febrer es va publicar al DOGC la nova resolució per la qual s'ordena la pesca en aigües continentals per a la temporada 2029. D'aquesta manera, els pescadors ja poden conèixer totes les condicions i regulacions per a aquesta temporada. En general, el límit de captures per a la truita comuna (Salmo trutta) continuarà sent de 4 exemplars per pescador i dia, d'una mida superior o igual als 22 centímetres a les zones de pesca controlada de salmònids. Pel que fa a les zones intensives i d'acord amb l'estoc disponible per part de la Generalitat, s'estableix un límit de captures de 4 truites per pescador i dia, d'una longitud igual o superior als 19 centímetres. Periòdicament, el DARP publica el Pla de repoblacions piscícoles en zones intensives al seu web. Així mateix, hi figura el 'Visor cartogràfic de pesca continental', on es poden consultar totes les zones de pesca lliures sense mort i les zones de pesca controlada vigents. Pel que fa a les espècies exòtiques, arran de la modificació de la Llei del Patrimoni Natural i la Biodiversitat, la carpa es pescarà en la modalitat que es fixi en cada Pla tècnic de gestió piscícola. En cas de captura accidental del cranc blau, s'haurà de sacrificar al mateix moment i es podrà destinar a l'autoconsum.

Summary: Dissabte comença la temporada 2019 de pesca continental, la darrera en què es permet l'ús del plom


Cs ha anunciat aquest dimecres al migdia el fitxatge de l'expresident de la Comunitat de Madrid pel PP Ángel Garrido per anar a la llista del partit taronja de les autonòmiques madrilenyes. Ho ha explicat en roda de premsa el candidat de Cs a la presidència de l'autonomia madrilenya, Ignacio Aguado, acompanyat de Garrido, que ha concretat que serà el número 13. L'expresident de la Comunitat de Madrid pel PP ha afirmat que ha pres la decisió per "convicció" i perquè Cs és on se sent "més còmode" i "estimat". "És l'única opció per seguir defensant amb honestedat i amb absoluta llibertat el que penso", ha dit, i ha afirmat que actualment Cs és la formació que "millor representa els valors del centre liberal" i està "allunyat dels extremismes". Garrido ha concretat que es donarà de baixa com a militant del PP, després de prop de 30 anys de militància, aquest dimecres mateix i s'integrarà a Cs. Així doncs, Garrido competirà amb la seva successora a la presidència de la Comunitat de Madrid i candidata pel PP a les eleccions del 26 de maig, Isabel Díaz Ayuso.  Aguado ha defensat que és moment "d'unir forces" en el centre polític contra PSOE i Podem i ha afirmat que amb aquesta estratègia guanyaran. El candidat de Cs a l'Assemblea de Madrid ha lloat l'experiència i moderació de Garrido. Per la seva banda, Garrido ha afirmat que cal lluitar contra els "extremismes" tant a la dreta com a l'esquerra. L'expresident de la Comunitat de Madrid pel PP era fins ara candidat a la llista europea del PP, com a número 4, i ha defensat descartar aquesta opció per "principis", tot i que hauria estat una opció "molt més fàcil".  Garrido ha esperat que el líder del PP, Pablo Casado, entengui la decisió i ha dit que té "respecte" cap a ell i ha desitjat que "sàpiga rodejar-se dels millors". També ha explicat que no ha avisat Casado de la seva decisió i ha dit que encara no ha parlat amb el president del PP, ja que la seva decisió és "personal" i ha esperat que altres persones facin com ell i se sumin al projecte de Cs.  Sorpresa al PP pel fitxatge  Fonts dels populars han reaccionat a l'anunci amb sorpresa: "Ningú al PP sabia dels plans d'Ángel Garrido. Ni tan sols el seu cercle més proper", han dit. També han recordat que dilluns passat Garrido va signar l'acceptació per anar a la llista europea del PP i havia dit que estava molt agraït amb Casado. "És ell i Cs els que han de donar explicacions als seus electors", han apuntat.

Summary: Cs incorpora l'expresident de la Comunitat de Madrid pel PP Ángel Garrido a la llista de les autonòmiques madrilenyes


El ministre en funcions ha mantingut una conversa amb el primer ministre francès, Manuel Valls ACN Madrid.-El ministre de l'Interior en funcions, Jorge Fernández Díaz, ha convocat aquest divendres a les 09h la mesa de valoració de l'amenaça terrorista a l'Estat. Reacciona d'aquesta manera a l'atemptat de Niça que ha costat la vida a 74 persones. La reunió tindrà lloc a la sala de crisi del Ministeri de l'Interior. Hi participaran els responsables del CNI, la Policia espanyola, la Guàrdia Civil, el Centre d'Intel·ligència contra el Terrorisme i el Crim Organitzat i els Mossos d’Esquadra, representats pel cap de l’Àrea Central d'Anàlisi, Lluís Paradell. Fernández Díaz ha mantingut aquesta nit una conversa telefònica amb el primer ministre de França, Manuel Valls, on li ha traslladat el seu condol. (En aquesta actualització, s’ha afegit que a la reunió també hi participaran els Mossos d’Esquadra) El govern espanyol va activar el 2015 el nivell 4 d'alerta antiterrorista d'una escala de l'1 al 5 després dels atemptats a Tunis. Sobre la taula la possibilitat que la mesa decideixi elevar el nivell d'alerta antiterrorista fins l'últim grau, fet quer suposaria implicar les Forces Armades al control d'àmbits que fins ara estaven assignats només a la Policia, com la protecció d'infraestructures crítiques i estratègiques, així com mesures excepcionals de control de l'espai aeri.

Summary: ACTUALIZACIÓ:Fernández Díaz convoca d'urgència la mesa d'avaluació de l'amenaça terrorista


El Consell Executiu ha aprovat aquest dimarts l'acord laboral entre la Conselleria d'Interior i els bombers de la Generalitat que permetrà reduir progressivament les hores  extres, augmentar la plantilla i millorar les retribucions, a banda de noves inversions en material i parcs. L'acord entrarà en vigor dissabte, 1 de juny, i serà vigent fins el desembre del 2022. Ha estat ratificat per prop del 70% de la plantilla, incloent tots els  sindicats excepte CCOO. El pacte arriba després d'anys de negociacions i desacords, ja que l'últim va caducar el 2008 i va ser substituït el 2014 per un decret sense l'acord dels sindicats i que va suposar augmentar les hores extres. És el tercer acord del cos en els últims 20 anys i les últimes negociacions van començar el juny de l'any passat amb el conseller Jordi Jané, passant per Joaquim Forn. Les principals i històriques reivindicacions del cos eren sobre l'estat deficient de molts parcs de bombers, les mancances en material i equipament específic, l'antiguitat dels vehicles i la falta estructural de plantilla. Si la disponibilitat pressupostària ho permet, les  condicions i inversions podrien millorar encara més. Divendres passat van començar el curs preparatori a l'Institut de Seguretat Pública un total de 150 aspirants, que fins el 30 de novembre faran unes 700 hores de formació, amb un 40% de teoria i un 60% de pràctica, de les que 140 hores seran d'aprenentatge en línia. D'aquests futurs bombers, només el 2,7% són dones, i tenen una mitjana de 31 anys, amb un màxim de 47 i un mínim de 23. La meitat dels alumnes procedeixen de les comarques de Barcelona, un 23% de Lleida, un 16% de Girona i només un 8,7% de Tarragona. Un 1,3% dels aspirants són valencians. A l'ISPC també s'hi estan formant 79 aspirants a bombers de Barcelona. A més, ja s'estan fent les proves de preselecció de 250 aspirants més, que podrien acabar el seu curs entre aquest any i el vinent. Pels anys 2020, 2021 i 2022 es preveuen convocar 250 places més anualment. Amb aquestes 1.150 places s'ampliarà la plantilla lleugerament, a causa de les prop de 700 jubilacions d'un cos d'uns 2.500 membres. A banda, també es faran diverses promocions internes. El 2019 es convocaran 194 places de bomber de primera categoria, 117 de caporal, 63 de sergent, 50 d'oficial i 25 de sotsinspector. El 2021 es preveu convocar 99 places de caporal, 35 de sergent, 50 d'oficial i set d'inspector. Un dels punts més importants és l'acord per la jornada anual obligatòria de 1.688 hores pels anys 2019 i 2020, amb especificació de les guàrdies de 24 hores, les jornades de formació obligatòria, les hores destinades a revisió mèdica i les proves de capacitació física. La jornada anual es reduirà a 1.664 l'any 2021 i a 1.640 hores l'any 2022. Les guàrdies complementàries d'estiu seran dues, voluntàries, de 7 del matí a 9 del vespre i es pagaran com a gratificacions extraordinàries. També s'han pactat els trams d'hores extres per activacions i es crearà una bossa de compensació d'hores extraordinàries. Igualment, també s'ha acordat un complement de cobertura de mínims de parcs i altres unitats operatives fins el 31 de desembre del 2020. Serà un complement universal i homogeni per tots els grups i categories de 1.680 euros anuals sempre que es facin tots els serveis ordinaris planificats. L'acord també recull i regula aspectes com la compensació per assistència a judicis relacionats amb el servei, els desplaçaments entre parcs, els permisos i llicències, la carrera professional o el compliment de les obligacions en matèria de prevenció de riscos laborals. També es revisarà la situació de segona activitat i els imports de cobertura de l'assegurança en cas de mort i invalidesa. El Govern emmarca l'acord en altres mesures com la compra de 90 camions pesants per valor de 40 milions d'euros i els 9,3 milions invertits en la millora dels parcs i el material. En total hi ha en marxa prop de 70 licitacions, quan habitualment se'n fan unes 20 cada any.

Summary: El Govern dona llum verda a l'acord laboral amb els Bombers de la Generalitat


La Caravana Obrim Fronteres 2018, que pretén denunciar la "vulneració de drets" per part de diferents estats europeus en temes de refugiats, ha arribat a la localitat italiana de Ventimiglia aquest dissabte al matí, després d'una manifestació amb més de 400 persones a Salt (Gironès). Els participants han recorregut de nit els més de 600 quilòmetres que separen la població catalana de la italiana. Durant la manifestació que es va fer divendres es va tornar a reclamar "vies legals i segures" per aquelles persones que fugen de conflictes al seu país. Aquest dissabte els participants de la Caravana Obrim Fronteres 2018 participaran a una altra marxa a Ventimiglia, que s'espera que sigui multitudinària. Salt ha estat una de les parades que ha fet la caravana abans d'arribar a Sicília on s'espera que la caravana hi arribi diumenge a bord d'un ferri.

Summary: La Caravana Obrim Fronteres arriba a Ventimiglia després de manifestar-se a Salt aquest divendres amb més de 400 persones


La Plataforma per la Llengua ha advertit que el model d’immersió lingüística segueix amenaçat, malgrat que la sentència feta pública aquest dijous, que entén que no reverteix l’amenaça del 25% d’imposició del castellà, només que ho demani un alumne. En aquest sentit, l'entitat insta el Govern a garantir "veritablement" l’ensenyament en català i la vehicularitat a tots els centres educatius de Catalunya, de primària i secundària, que afirma que avui "no és encara una realitat". Segons Plataforma per la Llengua, no totes les escoles apliquen el model d’immersió, com afirma que demostren les darreres modificacions que s’han fet en els projectes lingüístics dels centres. En aquest sentit, l'organització reclama als partits polítics que protegeixin la "cohesió social" a Catalunya i, concretament, demanen al Partit Popular i a Ciutadans que "abandonin la seva política d’agressivitat contra el sistema escolar català", que creuen que és la "peça fonamental de la cohesió social".

Summary: Plataforma per la Llengua avisa que la immersió lingüística "continua amenaçada" tot i la sentència del TC


La Universitat de Girona (UdG) ha començat una neteja "sistemàtica" de tots els espais on ha estat la professora afectada pel coronavirus els últims dies. Ho ha fet seguint les recomanacions de Salut Pública per ta d'augmentar "el grau de desinfecció" i evitar nous contagis. Segons han confirmat els entorns de la universitat, la dona feia dos dies que només anava fins al seu despatx perquè ja no es trobava bé. Per això bona part de la neteja es centra en aquesta sala de la Facultat de Lletres i Turisme en el campus del Barri Vell. Per altra banda, la UdG ha demanat a la comunitat universitària que segueixi les "mesures preventives higièniques" per evitar nous contagis. Aquestes es centren, sobretot, en rentar-se les mans de forma periòdica.

Summary: La UdG neteja de forma "sistemàtica" tots els espais on havia estat la professora infectada pel coronavirus


Al voltant de 1.700 alumnes d'arreu de Catalunya passaran durant aquesta setmana per la 17a edició del Mercat Escolar de la Prehistòria al Parc Prehistòric de les Coves del Toll de Moià. La directora del Museu de Moià, Marta Fàbrega, ha explicat a l'ACN que la recreació del poblat prehistòric permet que els alumnes gaudeixin en primera persona d'una "immersió plena" al món de la prehistòria i fer-se a la idea sobre aspectes bàsics com per exemple com es vivia en aquella època, quines eines utilitzaven per caçar o com s'encenia un foc. Durant tot el matí, alumnes de diferents escoles del país, dividits en petits grups, han anat passant per cadascun dels nou tallers per, entre d'altres, preparar-se un aperitiu a base de fruits secs i mel o construir-se el seu propi 'brunzidor', una eina que feia música i el so també alertava de perill. Un cop acabades les activitats, els alumnes han realitzat una visita guiada a les Coves del Toll, l'indret on vivien els prehistòrics. Sorpresa i curiositat en les cares dels escolars que han participat aquest dijous en els diferents tallers del Mercat Escolar de la Prehistòria de Moia. Alguns alumnes ja han treballat la prehistòria a l'aula, però per d'altres, en canvi, és tota una descoberta. Amb tot, tant se val si ja s'ha treballat com si no, "perquè quan vius en primera persona els continguts que t'expliquen te'ls fas molt més teus", ha assenyalat la directora del Museu de Moià, Marta Fàbrega. En aquest sentit, el mercat busca fer reviure la prehistòria d'una manera experimental i, a la vegada, aconseguir que els joves s'ho passin bé.  La benvinguda al poblat prehistòric que s'ha preparat al Parc Prehistòric de les Coves del Toll de Moià comença amb un primer taller que consisteix en pintar la cara als infants tal com ho feien els prehistòrics. Segons Fàbrega, aquest primer contacte amb la pintura facial serveix per capbussar-los de ple en l'edat prehistòrica i els fa conscients que durant tot el recorregut aniran realitzant activitats relacionades amb aquella època. Després, en una de les primeres cabanes que té el circuit, es duu a terme un taller d'explicació on es parla de l'evolució humana i també de l'evolució tecnològica. Un dels temes estrella dins la prehistòria és el fet que els homes fossin capaços de fer foc. Precisament, aquest és un dels tallers que captiva més els escolars, ha explicat Marta Fàbrega. Entre les activitats que aixequen més expectació també hi ha la de pintura rupestre a través de pigments naturals, perquè els alumnes poden dibuixar amb pinzells les pintures prehistòriques que vulguin sobre un mur preparat per a l'ocasió.    Un altre dels tallers és poder-se convertir per un dia en caçadors, els nens i nenes experimenten la caça amb un arc i una fletxa i han de fer diana en unes figures amb aparença d'animal. D'altra banda, hi ha una activitat que parla de l'alimentació que se seguia a la prehistòria i els alumnes poden elaborar i tastar una torrada amb una pasta de fruits secs i mel que elaboren ells mateixos com si fos un piscolabis. L'últim taller és aprendre a fer el seu propi 'brunzidor', una eina que a la prehistòria s'utilitzava per comunicar-se, espantar animals o fer música.  La Bet Simón i en Genís Garcia són dos alumnes de 1r d'ESO del col·legi Sagrat Cor de Vic que aquest dijous han participat al mercat. A la Bet, el taller que més li ha agradat és el de nutrició, "perquè ha estat divertit pelar i triturar les nous per fer-nos el menjar, ens hem sentit com si fóssim allà". La jove ha destacat que tots els materials que utilitzaven els prehistòrics "els treien de la natura". Com per exemple els pigments per la pintura, que eren minerals o pedres barrejades amb aigua, el menjar o la construcció de les llances. El taller que més ha seduït en Genís Garcia ha estat el del foc. "Pensava que era molt més fàcil fer foc, però s'hi podien arribar a estar molta estona", ha dit. Viure en aquella època, segons els dos joves, "havia de ser molt més difícil". "Ara anem al supermercat o a una botiga i ho comprem tot, però abans s'havien de fer l'arc, caçar i, a més, també tenien el perill que un animal els ataqués", ha reflexionat en Genís.  L'activitat acaba amb una visita a les Coves del Toll, un dels jaciments arqueològics prehistòrics més rics i prolífics d'Europa del qual només s'ha excavat un 20% de la totalitat. Ara la cova és visitable, tot i les intenses pluges que la van tornar a inundar i van obligar a tancar l'espai durant uns dies l'abril passat. "S'ha d'anar investigant i trobar solucions per compaginar el patrimoni natural, el patrimoni arqueològic i l'ús més turístic que se li dona a l'equipament", ha explicat Marta Fàbrega.

Summary: Uns 1.700 alumnes catalans es capbussen de ple en la prehistòria a les Coves del Toll de Moià


Torroella de Montgrí s'ha declarat aquest dijous "vila lliure de correbous". El ple ha aprovat, amb vuit vots a favor, cinc en contra i quatre abstencions, una moció presentada pel PACMA a través de la qual el municipi "renuncia a continuar organitzant o col·laborant" amb qualsevol tipus de festa on s'utilitzin animals vius "com a objecte de divertiment". L'alcalde, Jordi Cordón, ha recordat al ple que una moció no és vinculant, sinó una declaració d'intencions. Per això, ha assegurat que ara obriran un procés de debat per estudiar quines festes s'han de prohibir i ha alertat que el text de la moció, tal com està redactada, inclou també altres propostes com la fira de Sant Andreu (esmentant específicament el concurs de gossos de d'atura) o algunes espectacles inclosos al Festival Internacional de Màgia (Fimag).  La moció ha rebut vuit vots a favor (quatre regidors d'ERC, dos de LEST i dos més de la CUP), cinc en contra (quatre regidors de CiU i un d'UPM) i quatre abstencions (la dels dos representants de la Coordinadora l'Estartit i Torroella –COET- i dos vots de regidors d'UPM). Així, la moció que declara Torroella de Montgrí "vila lliure de correbous" ha prosperat enmig dels xiulets i crits de membres de la penya San Marcos (organitzadora de les vaquetes) que han anat al ple engalanats amb samarretes i banderes per reivindicar que la seva festa no implica un patiment per als bous. El text de la moció presentada pel PACMA, però, no abasta només els correbous, sinó que expressament insta Torroella a renunciar a "continuar organitzant o col·laborant, directa, indirectament o per omissió, amb qualsevol tipus de festa o activitat lúdica on s'utilitzin animals vius com a objecte de divertiment. Sabina Vilà ha defensat la moció i ha assegurat que els correbous són una pràctica "de dominació i burla" del organitzadors cap als animals perquè no tenen en compte el patiment dels bous. La moció assevera que els correbous són una manera "d'esquivar" la prohibició catalana contra les curses de braus al·legant que, en aquesta pràctica, no hi ha sang.  "Per a moltes persones sensibles, és un abús cap a un ésser que no pot decidir", ha exposat.  Tot i que la moció ha prosperat, l'alcalde de Torroella de Montgrí, Jordi Cordón, ha recordat que no és un text vinculant, sinó només una declaració d'intencions. "Això no vol dir que demà els correbous estiguin prohibits, sinó que demà haurem d'obrir un debat ampli per veure com ho apliquem", ha detallat l'alcalde. Segons Cordón, la moció no es pot limitar només als correbous sinó que s'haurà de discutir i consensuar quines són aquestes festes que infringeixen patiment en els animals i, per tant, que cal abolir. La posició dels partits L'equip de govern de Torroella, format per CiU i ERC, no s'han posat d'acord a l'hora de votar la moció. Una de les defenses més aferrissades de les vaquetes l'ha fet un dels regidors de CiU, Joan Ramon Aladid, que ha parlat en nom de la penya San Marcos. "No entenen res de bous, nosaltres els hem criats, els estimem i són vostès els que els volen matar, els volen abolir", ha assegurat, alhora que ha acusat els que han votat a favor del text d'usar "la demagògia" però no el coneixement. A l'altra cara de la moneda, el líder d'ERC al municipi, Josep Maria Rufí, que ha recordat que és veterinari de professió i, com a tal, està en contra de les vaquetes. "No volem ser part d'un municipi que celebri un espectacle basat en el patiment d'un animal", ha exposat Rufí, que ha afegit que està convençut que "més d'hora que tard" quedaran abolides totes les festes que impliquin aquest patiment. "Tenim l'ocasió de girar pàgina", ha concretat i espera que aquesta moció s'acabi traduint en una realitat, no com l'aprovada 25 anys enrere (també amb el vot a favor d'ERC) i que no va tenir conseqüències.  UPM ha estat el grup que ha fet un vot diferent entre els seus membres. El seu líder, Jordi Colomí, ha lamentat que no s'hagi fet un debat a fons i s'ha preguntat què passarà ara amb totes les festes que inclouen animals, com la fira de Sant Andreu, els concursos de gossos d'atura, les hípiques o amb els caçadors. "Per què uns si i els altres no?", s'ha preguntat. Els dos regidors de L'Estartit Som Tots (LEST) han votat a favor de la moció. La seva portaveu, Sílvia Comas, ha recordat que "els temps canvien" i s'ha remès a les lleis de benestar animal per donar suport al redactat. En la mateixa línia, la CUP també ha donat suport al text tot i que ha alertat que en certa manera se sentien "incòmodes" perquè es pugui assimilar que la cultura catalana s'intenti imposar a les tradicions andaluses centrant la prohibició només amb els correbous. El portaveu del COET, Gregori Sarquella, ha justificat l'abstenció del seu grup perquè advoquen per convocar un referèndum i que tots els torroellencs es puguin posicionar.  El president de la penya San Marcos, Marcos Aladid, ha avançat que si finalment es confirma la prohibició del correbou recorreran a la justícia per impugnar-ho perquè consideren que la llei catalana els avala. "És una pallassada que vingui un partit de fora  dir-nos què hem de fer", ha afirmat i conclou: "Que no ens treguin aquesta festa després de 36 anys".

Summary: Torroella de Montgrí es declara "vila lliure de correbous" però l'ajuntament estudiarà si prohibeix la festa


Els Mossos d'Esquadra han detingut tres joves de 17, 18 i 19 anys per haver atracat a punta de navalla un estanc de la ciutat de Girona. Els detinguts són de nacionalitat espanyola i veïns de Santa Maria de Palau Tordera (Vallès Oriental, Salt (Gironès) i Girona. Els joves haurien entrat el 22 d'abril en un estanc de la ciutat tapats amb caputxes i mascaretes i dos d'ells van amenaçar a la dependenta amb una navalla mentre l'altre forçava la caixa enregistradora per emportar-se els diners. A més, també van agafar diversos paquets de tabac i els diners que la dona tenia a la seva cartera. Els arrestats ja han passat a disposició judicial i un d'ells ha ingressat a presó perquè tenia requeriments pendents per fets similars.  Els Mossos d'Esquadra han detingut tres joves per atracar a punta de navalla un estanc de la ciutat de Girona el dimecres 22 d'abril. Els tres joves tenen 17, 18 i 19 anys, són de nacionalitat espanyola i veïns de Santa Maria de Palau Tordera (Vallès Oriental, Girona i Salt (Gironès), respectivament. Els fets haurien tingut lloc el mateix 22 d'abril al migdia, quan els joves haurien entrat en un estanc de la ciutat mentre la dependenta estava en un magatzem annex. Segons han pogut saber els agents policials, els arrestats anaven amb caputxes i mascaretes que els tapaven la cara. Dos d'ells haurien amenaçat a la treballadora amb navalles, mentre el tercer agafava els diners de la caixa registradora. A més, també van sostreure a la dona els diners de la seva cartera i van emportar-se diversos paquets de tabac abans i van fugir corrent. De seguida diverses patrulles van començar a buscar els lladres. Dos d'ells els van localitzar en una zona propera. Un d'ells era menor i portava diversos paquets de la mateixa marca que havien robat a l'estanc. L'altre coincidia plenament amb la descripció que els havia donat la dependenta. D'altra banda, els agents de la unitat d'investigació van seguir amb algunes de les pistes que tenien per localitzar el tercer autor dels fets. El vespre es va poder procedir a la seva detenció a la mateixa capital gironina. La policia considera els tres joves presumptes autors d’un delicte de robatori amb violència i intimidació. El menor d'edat va quedar a disposició del seu representant legal després de declarar davant dels Mossos d'Esquadra, amb la obligatorietat de presentar-se davant de Fiscalia de Menors de Girona quan sigui requerit.   Els altres dos detinguts, tots dos amb antecedents, van passar a disposició del jutjat d’instrucció en funcions de guàrdia de Girona, el qual en va decretar presó per un d’ells.

Summary: Detenen tres joves per atracar a punta de navalla un estanc de Girona


Dos agents de la policia espanyola destinats a Saragossa han declarat aquest dijous als jutjats de Tarragona com a investigats per un presumpte delicte de lesions per les càrregues de l’1 d’octubre a la plaça Imperial Tarraco. Els agents han estat citats pel jutjat d’instrucció número 2 arran de la denúncia presentada pel president local d’ERC a la ciutat, Sergi Albarrán. Després de la irrupció dels policies a l’Institut Tarragona, el denunciant va rebre un cop de porra al cap i, quan algunes persones l’acompanyaven fins a l’ambulància, alguns antiavalots el van tornar a colpejar. Segons l’advocat de l’acusació, Ramon Setó, un cop visualitzades les imatges els dos agents han negat que es trobessin en l’operatiu de primera línia que hauria propinat el primer cop de porra i han assegurat que  tampoc van colpejar-lo en el segon episodi. L’advocat ha avançat que demanaran més diligències per tal d’identificar la resta d’agents del dispositiu. Setó també ha lamentat les dificultats amb què s’estan trobant per poder esclarir els fets. De fet, segons ha pogut saber l’ACN, ja hi ha una desena de diligències arxivades a la ciutat perquè no s’han pogut identificar els agents.  La vista es va començar a celebrar el 10 de maig amb una declaració per videoconferència. Els agents, però, van tenir dificultats per poder veure correctament els vídeos dels fets i la defensa va sol·licitar la suspensió de la vita i que la declaració fos presencial als jutjats. El jutge ho va acceptar i va fixar la nova data per aquest dijous.  Segons ha explicat l’advocat de l’acusació, els agents han reconegut que van participar en l’operatiu policial a la plaça Imperial Tarraco, on es van viure moments de molta tensió entre policies i manifestants després de desmantellar el punt de votació de l’Institut Tarragona. Un d’ells ha assegurat que quan estaven intentant “contenir a la massa” la ciutadania els increpava i els insultava.  Sobre els fets que són objecte d’aquest cas, els dos efectius aragonesos han negat haver agredit a Sergi Albarrán. “Han coincidit que no formaven part del grup en el moment que es produeix l’agressió al cap i es disparen unes salves, i han manifestat que es trobaven en un lloc diferent de la plaça”, ha detallat l’advocat. Pel que fa al segon episodi, els agents també han negat que colpegessin al denunciant. La seva versió és que Albarrán va creuar el cordó policial acompanyat d’una altra persona que va propinar “un cop” als policies, els quals es van “intentar defensar”. Segons l’advocat, els agents han negat els cops a Albarrán “basant-se en la confusió que generen les imatges de vídeo, on es veuen cops però no a qui van dirigits”. Amb aquestes declaracions, l’advocat assegura que disposen de més informació sobre la unitat de la policia espanyola que es trobava en primera línia i que, a partir d’ara, estudiarà possibles sol·licituds per tal d’identificar més agents de la unitat. Cal recordar que Albarrán va presentar denúncia el 2 d’octubre al jutjat de guàrdia i que, alhora, el 30 de maig va ser citat a declarar com a investigat per un possible delicte de desordre públic i atemptat contra l’autoritat en la mateixa actuació policial. L’advocat Ramon Setó ha manifestat que les dificultats a l’hora d’identificar els agents generen “certa impotència”. “Tots van de negre, amb casc i els números els porten darrere, i normalment quan hi ha un conflicte tens els policies davant i es molt difícil poder retenir els números i més si estan fets amb una tipografia que dificulta la memorització”, ha conclòs. Una desena de casos arxivats a la ciutat per manca d’autor conegut  Segons han assenyalat a l’ACN fonts judicials, el jutjats de Tarragona han arxivat una desena de diligències relacionades amb denúncies de ciutadans per agressions de la policia durant l’1 d’octubre “per falta d’autor conegut”. Hi ha alguns casos que estan en via de recurs, però cal tenir en compte que en bona part d’ells les víctimes no es van personar en la causa.  A més, segons les mateixes fonts, la majoria de casos arxivats corresponen a denúncies per contusions -que equivaldrien a un delicte lleu-, i els que continuen oberts -com és el cas del de Sergi Albarrán- són els que constituirien presumptes delictes menys greus. Es tracta de ferides o lesions que van requerir de més d’una assistència mèdica o de més d’un tractament medicoquirúrgic.

Summary: Dos agents de la policia espanyola declaren com a investigats per les càrregues de l’1-O a Tarragona


La resolució que posa en marxa la borsa de treball d'interins per cobrir llocs de secretaria d'intervenció als ajuntaments s'ha publicat aquest dimecres al Diari Oficial de la Generalitat de Catalunya (DOGC).. Aquestes places han de ser ocupades per funcionaris de l'administració local amb habilitació de caràcter nacional (FHN) però l'Estat, que és qui ha de fer la convocatòria de les places, "no dona resposta a les necessitats de provisió dels ajuntaments i ens locals", segons la Generalitat. El Govern creu que l'oferta en els últims cinc anys d'aquestes places és "clarament insuficient" i perjudica els ens locals.  La sol·licitud d'admissió s'ha de tramitar en el termini de 20 dies hàbils a comptar de l'endemà de la publicació d'aquesta convocatòria. Segons les dades de l'executiu, a Catalunya hi ha 1.498 places reservades a FHN i un "elevat percentatge d'ens locals no tenen cobertes aquestes places amb un funcionari de carrera". En el cas dels ajuntaments més petits, el secretari és l'únic lloc de funcionari del consistori, i això provoca "greus distorsions que poden arribar a la paralització de tota la gestió municipal".

Summary: Publicada al DOGC la borsa d'interins per cobrir llocs de secretaria d'intervenció als ajuntaments


Agents de la Guàrdia Civil escorcollen a aquesta hora el domicili particular d'un assessor del Departament de Governació, Joan Ignasi Sànchez, a Sabadell (Vallès Occidental). Els agents, vestits de paisà, s'han personat al lloc a les 9 hores del matí i a hores d'ara es troben a l'interior del pis situat al número 2A del carrer Sant Ferran de la localitat. A les 11 del matí han arribat a aquest punt sis cotxes de la Guàrdia Civil amb una vintena d'agents que han intentat accedir a l'interior del bloc de pisos. Diversos ciutadans que s'havien concentrat des de primera hora en aquest punt els ho han impedit i s'han viscut moments de molta tensió. Entre els manifestants que hi ha membres del govern local de Sabadell, com ara l'alcalde, Maties Serracant o l'exalcalde, Juli Fernàndez (ERC). També s'han desplegat diversos agents dels Mossos d'Esquadra amb quatre unitats de la brigada d'antidisturbis i tres cotxes patrulla, així com de la Policia Local. (Joan Ignasi Sànchez no és el cap del gabinet del Departament de Governació sinó un assessor de la conselleria. L'anterior notícia ha estat modificada degudament) L'arribada dels agents de la Guàrdia Civil ha encès els ànims a Sabadell, on els manifestants s'han concentrat des de les 9 del matí davant el domicili de Joan Ignasi Sànchez pronunciant càntics en favor del dret a decidir. Cap a les 11 del matí s'han personat al lloc dels fets sis cotxes de la Guàrdia Civil amb una trentena d'agents que han estat rebuts amb crits de "fora fora policia espanyola". S'han viscut moments de molta tensió entre els manifestants i els agents que han intentat accedir a l'interior de l'edifici sense èxit. Una quinzena de persones s'han assegut davant la porta del bloc de pisos i els ho han impedit. Entre aquests hi ha l'exalcalde de Sabadell, Juli Fernàndez, i diversos regidors del consistori, com Gabriel Fernàndez (ERC). De fet, diversos membres de l'equip de govern de Sabadell estan participant en aquesta protesta. L'alcalde de Sabadell, Maties Serracant, ha titllat els fets "d'inacceptables". Tot plegat ha portat els Mossos d'Esquadra a incrementar la seva presència amb cinc dotacions de la brigada antisturbis.que esperen les ordres per actuar Policia Municipal ha tallat al trànsit en aquest carrer,la carretera de Barcelona i la Gran Via, dos dels eixos principals de la ciutat.

Summary: ACTUALIZACIÓ:La Guàrdia Civil escorcolla el domicili d'un assessor del Departament de Governació


L'expresident de la Generalitat Carles Puigdemont ha assegurat que la realitat que viu Catalunya en aquest inici de 2019 és fruit del "fracàs" d'Espanya en el seu intent de reforma democràtica: "Va ser absolutament incapaç d'avançar cap a un estat plural que ja no te qui se'l cregui". Segons Puigdemont aquesta "fantasia" d'una Espanya plural "és un naufragi" i assegura que el judici de l'1-O esdevindrà la seva "demostració més dolorosa". Puigdemont ha dit aquestes paraules a l'acte del 'bona nit' del pla de Lledoners, on ha connectat per videoconferència, juntament amb l'exconseller Toni Comín. Centenars de persones s'han aplegat al voltant de la presó. Amb la d'aquest 1 de gener ja són 182 les nits que l'anomenat Joan Bona Nit saluda els polítics independentistes empresonats a Lledoners, avui acompanyat també des de la distància de Puigdemont i Comín i de centenars de persones que han interpretat Els Segadors i la versió del 'Bona Nit' dels Pets dedicada als presos. L'exconseller s'ha volgut adreçar als seus companys de govern i als Jordis per recordar-los que són "més lliures que mai" perquè "malgrat la repressió" no han abandonat les seves conviccions: "És així com es mesura la llibertat d'una persona", ha assegurat Comín en el seu missatge als presos. Durant la seva intervenció, Puigdemont també ha aprofitat per tornar a insistir en la unitat de l'independentisme per fer front a l'actual context polític: "Allò que vam començar junts ho hem d'acabar junts", ha dit l'expresident des de Brussel·les.

Summary: Puigdemont: "L'Espanya plural és un naufragi i el judici serà la demostració més dolorosa d'aquest fracàs"


L’exvicealcalde de València, Alfonso Grau, ha assegurat aquest dijous que Iñaki Urdangarín va oferir a Rita Barberá organitzar la València Summit i que aquesta li va dir que “semblava una cosa que pintava bé” i que ho presentés a la Fundació València Turisme. Grau ha fet aquestes manifestacions durant la seva declaració al judici del ‘cas Nóos’ a preguntes del fiscal Pedro Horrach. L’exvicealcalde, president de la Fundació, ha indicat que quan va informar Barberá sobre el projecte de conveni amb l’Insitut Nóos l’exalcaldessa li va respondre que Urdangarín ja li havia informat personalment. Alfonso Grau també ha assegurat, a preguntes de l’acusació particular del PSPV-PSOE, que la darrera sessió de la València Summit no es va celebrar perquè Urdangarín ja no formava part de ‘Nóos’. Grau ha dit al respecte que era el marit de la infanta Cristina qui donava “fiabilitat” al projecte perquè tenia contactes amb altes personalitats.

Summary: L’exvicealcalde de València declara que Urdangarín va oferir a Rita Barberá organitzar un esdeveniment a la ciutat


El president de l'Observatori Contra l'Homofòbia (OCH) de Catalunya, Eugeni Rodríguez, alerta que estan detectant un mateix patró darrere moltes de les agressions a persones LGTBI en els primers mesos d'aquest any. "Les cometen joves i adolescents, tots homes; sobretot a Barcelona, al Raval i a l'Eixample; en zones d'oci i en cap de setmana, en el moment en què joves LGTBI van de festa o en tornen", ha afirmat en una roda de premsa Rodríguez, que ha demanat "mesures efectives de forma urgent". També ha advertit d'un augment dels atacs, insults i altres discriminacions contra persones LGTBI que estan rebent a l'observatori. En el que portem d'any, l'OCH ha atès 74 incidències mentre que en tot el 2018 en van ser unes 110. Rodríguez ha mostrat la preocupació pel patró que estan detectant que hi ha darrere de les agressions contra persones de la comunitat LGTBI i que fins el 2019 no s'havia manifestat de manera tan clara, si bé sí que tenien identificat que el "punt àlgid" dels atacs es produïa en caps de setmana. "Són agressions al voltant de l'oci LGTBI, a la ciutat de Barcelona. No vol dir que totes les víctimes visquin a la ciutat, sinó que vénen de festa a Barcelona", ha assenyalat.  Aquest patró precisament seria el de l'atac que va patir una parella al Parc de Joan Miró de Barcelona el primer cap de setmana de juny. Rodríguez s'hi ha referit per criticar el comunicat dels Mossos d'Esquadra en què informaven que investigaven l'agressió com un robatori violent. "Sobretot perquè les víctimes van tenir en tot moment la percepció que no es tractava d'un robatori i encara no se n'han detingut els autors", ha afirmat.  "Creiem que això crea desafectació a l'hora de denunciar", ha lamentat el president de l'OCH, per afegir: "És molt important evitar pronunciaments que posin en qüestió les versions de les víctimes". Sobre l'agressió al Parc de Joan Miró, el president de l'OCH també ha avançat que la denunciaran a la Fiscalia.  El president de l'observatori ha alertat que les agressions, insults, amenaces i altres tipus d'atacs han augmentat aquest any sobretot a la ciutat de Barcelona, si bé no n'ha donat més detalls ja que tenen previst fer una roda de premsa en els propers dies per mostrar-ne una radiografia més completa.  Sobre les últimes agressions de què han tingut coneixement, Rodríguez ha assenyalat que dos nois que tornaven a casa van ser atacats per un grup de vuit joves el 24 de maig, a la matinada, a la zona de Drassanes i que aquesta setmana han presentat la denúncia als Mossos d'Esquadra. També, uns joves han denunciat que van patir una agressió, insults i el robatori d'un mòbil a la plaça de Sant Agustí, al Raval, diumenge passat, un atac que la Guàrdia Urbana de Barcelona està investigant.  Trobada amb Mossos d'Esquadra El president de l'OCH ha explicat que en els darrers dies s'ha reunit amb un dels responsables de la comissaria de l'Eixample dels Mossos d'Esquadra. De la trobada, n'ha sortit la possibilitat que, quan una víctima d'un atac acudeixi al Centre LGTBI de Barcelona, agents es traslladin en aquest punt per evitar que la persona agredida s'hagi de desplaçar a la comissaria, una opció que Rodríguez ha valorat molt positivament. "Costa molt denunciar i encara més si ho has d'explicar dues vegades", ha ressaltat.   Convocatòria de la taula de treball i proves pilot per a una atenció permanent Rodríguez ha assegurat que l'Ajuntament de Barcelona té previst convocar abans del 28 de juny la taula de treball amb l'Observatori contra l'Homofòbia, en què també han de participar la Generalitat i els Mossos d'Esquadra.  El president de l'OCH ha avançat que el juliol posaran en marxa dues proves pilot, una línia d'atenció telefònica i un servei de whatsapp, que començarà funcionant els divendres a la nit. Són dues mesures que han de servir per avançar en el desplegament d'un servei integral i permanent, tal com recull la Llei 11/2014 per a garantir els drets LGBTI i per erradicar l'homofòbia, la bifòbia i la transfòbia.  Rodríguez també ha explicat que en els propers dies es reuniran amb algun responsable del Síndic de Greuges, de qui ha reconegut la tasca proactiva. Segons ha dit, ara com ara és la institució amb qui "ens sentim més salvaguardats".

Summary: Alerten d'un patró en les agressions LGTBI: a Barcelona, en zones d'oci el cap de setmana i comeses per homes joves


L'Hospital Sant Bernabé de Berga ha informat aquest divendres que ja té vuit persones ingressades al centre sanitari que han donat positiu a la prova del coronavirus. Es tracta del doble de persones que tenien aquest dijous, amb un balanç inicial de només quatre. El seu pronòstic, han assenyalat, és "moderadament greu". D'altra banda, hi ha onze professionals que també han donat positiu i que es troben en règim d'aïllament i se'ls realitza seguiment domiciliari. Les xifres dels sanitaris han passat de sis aquest dijous a onze.

Summary: L'Hospital Sant Bernabé de Berga dobla el nombre de pacients que han donat positiu per coronavirus


L'alcalde de Navàs, Jaume Casals (CUP), ha comparegut públicament aquest dilluns al matí per denunciar la detenció d'un veí del municipi i també treballador del consistori Jordi Almiñana per haver plantat el jutge de l'Audiència Nacional que l'havia citat a declarar com a investigat –juntament amb quatre persones més-  per cremar fotos del Rei durant la manifestació de la Diada de l'11 de setembre. Casals ha dit que la detenció respon a "criteris polítics" i considera "impermissible que es privi de llibertat a qualsevol persona per expressar les seves opinions polítiques". A més, el batlle ha lamentat la manca d'informació institucional rebuda sobre la detenció d'un treballador municipal, tot i que ha assegurat que ha trucat personalment el cap de l'Àrea dels Mossos al Bages. El consistori ha convocat una concentració de rebuig aquest dilluns a les vuit del vespre.

Summary: L'Ajuntament de Navàs critica la detenció per "criteris polítics" d'un treballador i lamenta la manca d'informació


Un pare i un fill han ingressat a presó acusats de vendre haixix al detall a menors d'edat a Rubí. Es tracta de dos homes de 71 i 22 anys que comercialitzaven la droga en un institut de la localitat. Els Mossos van iniciar la investigació a finals de 2019 i van comprovar que feien servir un cotxe per moure's per la ciutat i vendre la mercaderia. Els agents van fer un dispositiu de vigilància dels sospitosos i van identificar diversos menors que acabaven de comprar haixix. A més, agents de la comissaria de Rubí que fan tasques de mediació, van posar-se en contacte amb el centre educatiu on tenia lloc l'activitat il·lícita i van localitzar droga entre els seus alumnes. El 9 de gener la policia va detenir-los per un delicte contra la salut pública en la seva vessant de tràfic de drogues.  En el moment de la detenció els dos sospitosos sortien del seu domicili i es disposaven a entrar al vehicle que utilitzaven per distribuir la droga.  Quan els Mossos els van aturar, portaven a sobre dotze grams d'haixix, 80 euros en bitllets petits i una navalla.  Els dos detinguts van passar a disposició judicial el dia 11 de gener i el magistrat en va decretar el seu ingrés a presó.

Summary: Presó per un pare i un fill acusats de vendre haixix a menors d'edat en un institut de Rubí


La presidenta del PP valencià, Isabel Bonig, ha avançat que aquest dijous s'aprovarà un Fons de Liquiditat Autonòmica (FL) extraordinari de 600 milions d'euros dels quals 185 aniran a finançar el dèficit del País Valencià aquest 2016. Bonig ha fet aquest anunci a través d'un comunicat després de la reunió que ha mantingut aquest dimarts amb el ministre d'Hisenda Cristobal Montoro. La dirigent dels populars valencians ha explicat que el País Valencià serà l'autonomia que més rebi i ha avançat que el ministre Montoro viatjarà al territori "a explicar tot el que ha fet el govern i per mantenir una reunió amb els diferents sectors per explicar la veritat sobre el model de finançament". Bonig ha assenyalat que "el 24 de novembre es reuniran els experts de les diferents comunitats i lliuraran el seu informe definitiu sobre el canvi de model de finançament i, a partir d'aquí, "es canviarà el sistema de finançament quan el PSOE vulgui". Sobre les crítiques per reunir-se amb el ministre, Bonig ha assenyalat que "no veig on està el problema. No sé si el senyor Puig, vol que ens quedem a casa, que no parlem i que no treballem. Nosaltres anem a sol·licitar totes les reunions que calguin en defensa dels interessos dels valencians ". Així mateix la presidenta del PP valencià ha anunciat que elaborarà un Manifest de suport a la negociació i aprovació dels pressupostos generals de l'Estat (PGE) de 2018 que remetrà als partits polítics amb representació al Congrés, sindicats i patronal valenciana "perquè es pugui canviar el model de finançament i arribin inversions" al País Valencià. La dirigent ha afegit, que "si fos la presidenta de la Comunitat Valenciana, avui mateix estaria negociant els PGE" perquè els valencians puguin tenir un altre sistema de finançament.

Summary: El PP anuncia que el País Valencià rebrà dijous 185 milions de FLA extraordinari per finançar el dèficit


L'entitat ecologista Ipcena ha denunciat aquest divendres i per escrit a Agricultura que l'Ajuntament de Llimiana (Pallars Jussà), amb el beneplàcit del departament, ha aprovat tres autoritzacions per caçar isards al Montsec de Rúbies. Ipcena recorda que en aquest indret es troba una petita població d'uns vint exemplars que, juntament amb un altre petit grup que es va localitzar al congost del Segre, a Camarasa (Noguera), constitueixen els dos grups situats a la part més meridional respecte als Pirineus, que és la seva àrea natural i d'on procedeixen. Des d'Ipcena reclamen que el departament d'Agricultura faci marxa enrere i no descarten denunciar-ho als tribunals perquè, segons els ecologistes, no suposen cap perill per les persones ni l'agricultura ja que "viuen als cims i mengen herba". A més, recorden que la caça d'isards només es pot autoritzar si s'acredita un cens excessiu de l'espècie. Ipcena també denuncia que s'hagi perllongat la caça de l'estornell, el tord comú i el tord roig fins a l'últim diumenge de febrer a la plana de Lleida, la qual cosa consideren "absurda". El portaveu d'Ipcena, Joan Vánquez, ha alertat que vint exemplars d'isard en una zona de 20.000 hectàrees no es pot considerar un cas d'excés en el cens de l'espècie. Denuncien, per tant, que l'autorització per caçar tres exemplars de l'Ajuntament de Llimiana té una finalitat "exclusivament recaptatòria", d'uns 800 euros cada exemplar. Aquesta mesura, recorden, és contrària a la conservació i la biodiversitat d'una espècie singular del Prepirineu exterior, el PEIN i la CEPA de les Serres del Montsec i Mont-roig.  Pel que fa a la prolongació de la veda per caçar tres espècies d'aus a les comarques de les Garrigues, el Segrià i l'Urgell, amb l'argument de mitigar els danys als conreus d'olivera, Vázquez recorda que actualment no és època de collita d'oliva i els molins ja han acabat la temporada. Consideren aquesta "excusa", doncs, "escandalosa" per "afavorir la venda de tiquets als caçadors amb un greu impacte ambiental".  Els ecologistes recorden que molts d'aquests ocells han començat les migracions cap al nord d'Europa i les espècies autòctones comencen el període de zel. Per tant, afegeixen, aquest allargament del període de caça suposa una alteració "molt greu" en el cicle biològic d'aquests espais i es produeixen "moltes baixes d'espècies protegides". Per tot això, des d'Ipcena consideren que la gestió de l'administració respecte a l'autorització per caçar isards al Montsec i al perllongament de la caça d'aus a la plana de Lleida és "irresponsable", "ineficient" i "antiètica" i demana que s'aturin les dues mesures i que s'obri un expedient de revisió d'aquests procediments.

Summary: Ipcena denuncia que s'hagi autoritzat la caça de tres isards al Montsec i reclama a Agricultura que ho aturi


La policia de Berlín ha confirmat que almenys 9 persones han mort i desenes més han resultat ferides després que un camió hagi envestit el mercat de Nadal que se celebra a la plaça Breitscheidplatz, una de les més concorregudes de la capital alemanya. La policia tracta l’atropellament com un atemptat, segons l’agència de notícies alemanya DPA. La zona de l’incident és al costat de la famosa església Gedächtniskirche, que es conserva en estat de ruïnes des de la Segona Guerra Mundial. Alguns mitjans alemanys apunten que el conductor del camió podria haver fugit.

Summary: La policia confirma 9 morts i desenes de ferits en l’atac al mercat de Nadal de Berlín


La membre de l'Executiva del PSOE Iratxe García ha defensat aquest dijous –davant els embats dels crítics- la legitimitat d'aquest òrgan formar ara íntegrament pels fidels al secretari general dels socialistes espanyols. En declaracions a la premsa després de participar a la reunió on s'ha aprovat el calendari del pròxim Congrés (primàries el 23 d'octubre i Congrés l'12 i 13 de novembre), García ha assegurat que "Pedro Sánchez en aquests moments és el secretari general del PSOE". "Els militants van decidir que ho fos i els militants decidiran el futur del nostre partit", ha dit. Garcia ha volgut traslladar "un missatge de tranquil·litat a la ciutadania i als militants" perquè malgrat que aquest és "un moment difícil per al PSOE, tindrem la capacitat i voluntat de diàleg, de ser capaços de resoldre aquesta situació i de pensar en el futur del PSOE i del país".

Summary: L'Executiva del PSOE defensa Sánchez: "És el secretari general del PSOE" perquè "els militants ho van decidir"


C's, PSC i PPC presentaran una petició de reconsideració a la Mesa sobre les propostes de resolució independentistes de JxSí i la CUP , després que aquest dimecres al vespre les admetés a tràmit amb la resta de textos del debat de política general. Demanaran la reconsideració perquè consideren que almenys els textos sobre el referèndum i el procés constituent desobeeixen la sentència del TC sobre la declaració de sobirania del 9-N. Els tres grups parlamentaris encara no ha registrat les peticions, que formalment suposen aturar la tramitació de les propostes de resolució a l'espera que es convoqui una Junta de Portaveus extraordinària per escoltar la posició de tots els grups. Just després, la Mesa haurà de reunir-se un altre cop i decidir si manté o no l'admissió a tràmit. (Aquest notícia s'ha actualitzat amb declaracions de C's, PP i PSC sobre la seva petició de reconsideració de les propostes de resolució) De fet, tant C's com PSC ja es van posicionar en contra d'admetre-les a tràmit en la reunió de la Mesa d'aquest dimecres al vespre.  C's vol que es reconsiderin les conjuntes de JxSí i la CUP que fan referència al procés constituent i referèndum perquè va en contra de la sentència del TC contra la declaració del 9-N i contra la posterior decisió de deixar sense efecte les conclusions de la comissió parlamentària del procés constituent.  Ara, els grups ultimen els textos de reconsideració. El PSC se centraria en la proposta de resolució de JxSí i la CUP sobre referèndum i procés constituent. Els socialistes, no veuen inconvenient en el text sobre consulta que ha registrat CSQP. Els diputats del PPC també centren la seva reconsideració en aquelles propostes conjuntes sobre el referèndum i el procés constituent, així com sobre alguns apartats de la proposta de JxSí sobre estructures d'estat que demana assumir directament les competències que l'actual marc legal atorgar a la hisenda catalana i preparar l'administració catalana per a gestionar la recaptació de la totalitat dels tributs. En declaracions als mitjans, el portaveu adjunt del PSC al Parlament, Ferran Pedret, ha explicat que el seu grup entén que, tot i no mencionar-la expressament, la resolució sobre el referèndum i les del procés constituent "desenvolupen" la resolució del 9-N aprovada a inicis de legislatura. En aquest sentit, ha recordat que la sentència del TC és "força clara" sobre aquesta qüestió, així com l'incident d'execució que "fa una crida a la Mesa per paralitzar les iniciatives que siguin en desenvolupament d'aquest full de ruta cap a una secessió unilateral", ha declarat.  Ha afegit que els continguts de les resolucions porten a uns canvis en l'ordenament jurídic "profund", que a més "ignora els mecanismes de reforma estatutària i constitucional" i estableix "un procediment parlamentari absolutament inadequat a la magnitud dels canvis que es volen operar". En cas de no ser acceptada la seva proposta de reconsideració, el PSC participarà del debat i votarà segons el seu posicionament "contrari als continguts" de les propostes.  El vicepresident segon de la Mesa i diputat de C's, José María Espejo-Saavedra, ha explicat que es va oposar a la tramitació de les resolucions sobiranistes en la reunió de l'òrgan del Parlament d'aquest dimecres al vespre i que el seu grup parlamentari es mantindrà en aquestes tesis amb la petició de reconsideració. "Són resolucions que suposen un desenvolupament" a la resolució del TC per la declaració del 9-N i a la comissió d'estudi del procés constituent "amb voluntat expressa". "Tenim una resolució que ens obliga a no admetre-ho a tràmit", ha recordat Espejo-Saavedra. D'altra banda, el portaveu del grup parlamentari del PP, Enric Millo, ha considerat una "greu reincidència en la comissió d'accions que estan fora de la legalitat" el fet que JxSí i la CUP hagin presentat propostes de resolucions que desenvolupen la declaració del 9-N, que ha recordat que el TC ja va anul·lar. Millo s'ha preguntat quina és la finalitat última d'aquesta actuació i ha acusat els dos grups de tenir "un objectiu ocult", que ha demanat que expliquin als catalans. En aquest sentit, ha afirmat que "no és opinió del PP" que el Parlament no pot tirar aquestes qüestions sinó que hi ha una sentència i un incident de resolució posterior que així ho indiquen. Davant d'això, ha alertat als responsables d'aquestes actuacions que "ja saben quines conseqüències pot tenir". Per últim, ha dit que la Mesa "és la primera que té l'obligació de fer complir la normativa i les sentències" i ha afegit: "Si la Mesa ja no compleix estem en una situació de conseqüències difícils de preveure".

Summary: ACTUALIZACIÓ:C's, PSC i PPC demanen a la Mesa que reconsideri les propostes de resolució independentistes per desobediència al TC


Una cinquantena de veïns del carrer el Raval de Torrelles de Foix (Alt Penedès) han estat desallotjats a dos quarts de dotze del matí d’aquest diumenge arran d’un incendi que ha afectat dos pisos de la segona planta del número 102. El propietari d’un ells ha estat atès per inhalació de fum pel Servei d’Emergències Mèdiques i traslladat a l’Hospital de Vilafranca, segons han informat els Bombers. A banda dels desallotjats, els habitants d’una seixantena de llars més han estat confinats de manera preventiva. A tres quarts de dotze, tots els veïns que han hagut de sortir al carrer han tornat als pisos, i a les 12.11 hores els Bombers han donat el foc per controlat. En total hi ha treballat cinc dotacions del cos.

Summary: Una cinquantena de veïns desallotjats per un incendi en dos pisos a Torrelles de Foix


El president de la Generalitat, Quim Torra, encapçalarà la reunió del grup de JxCat al Parlament d'aquest dimecres a les 12:00 hores, on també hi participarà el líder de la formació, Carles Puigdemont, des de Berlín a través d'una videoconferència. La trobada del grup, a la sala de comissions de la cambra, es produeix mentre continua en l'aire l'acte de la presa de possessió dels consellers pel bloqueig del govern espanyol. Es tracta de la primera reunió de JxCat després que Torra prengués possessió del càrrec de president de la Generalitat, dijous de la setmana passada. Després de la trobada, a les 13:40 hores, el portaveu adjunt, Eduard Pujol, farà una roda de premsa des del Parlament. El Diari Oficial de la Generalitat de Catalunya (DOGC) no ha publicat al butlletí ordinari d'aquesta matinada el decret de nomenament dels consellers del govern de Torra. Així doncs, el govern espanyol manté bloquejat els nomenaments del nou executiu i la presa de possessió que el Govern tenia prevista per aquest dimecres està en l'aire. L'executiu de Rajoy estudia si permet que siguin consellers Jordi Turull i Josep Rull, a la presó d'Estremera, i Toni Comín i Lluís Puig, que són a Brussel·les. Tampoc ha respost de moment la carta de la Generalitat que li pregunta els motius jurídics per no donar al DOGC l'ordre de publicació del decret de nomenaments. De moment, només s'ha publicat el que regula la reestructuració del Govern. El decret firmat dissabte passat per Torra nomena els seus consellers: Pere Aragonès (Economia i Hisenda i vicepresident del Govern), Jordi Turull (conseller de la Presidència), Ernest Maragall (Acció Exterior, Relacions Institucionals i Transparència), Miquel Buch (Interior), Josep Bargalló (Ensenyament), Antoni Comín ( Salut), Josep Rull (Territori i Sostenibilitat), Lluís Puig (Cultura), Ester Capella (Justícia), Chakir El Homrani Lesfar (Treball, Afers Socials i Famílies), Elsa Artadi (Empresa i Coneixement i portaveu), Jordi Puigneró (Polítiques Digitals i Administració Pública) i Teresa Jordà (Agricultura, Ramaderia, Pesca i Alimentació).

Summary: Torra encapçalarà la reunió de JxCat al Parlament amb la intervenció de Puigdemont des de Berlín


Els delictes contra el patrimoni a la ciutat de Lleida es van incrementar un 4,8% durant el 2015, passant dels 7.878 del 2014 als 8.259. Destaca l'augment del 40,5% registrat en els robatoris amb força en domicilis, que el 2015 van arribar als 319, en relació amb els 227 de l'any anterior, mentre els robatoris en establiments van caure un 20%. Pel que fa als delictes contra les persones, van disminuir un 4,4% l'any passat. D'aquesta manera el total de fets delictius coneguts a Lleida van patir un lleuger increment del 2,1%, després de caure un 11% l'any 2014. En el que portem de 2016, els fets delictius coneguts han sofert una disminució del 8%. Altrament, els accidents de trànsit a la capital del Segrià van créixer un 15% -amb 5 víctimes mortals registrades-, tot i que les lesions fruit d'aquests accidents van caure un 25,3% durant el 2015, segons s'ha donat a conèixer a la Junta Local de Seguretat de Lleida.

Summary: Augmenten un 40,5% en un any els robatoris amb força a l'interior de domicilis a la ciutat de Lleida


Un home de 69 anys ha mort aquest dissabte al migdia en xocar amb la seva moto contra un tot terreny a la C-16 a Guardiola de Berguedà (Berguedà). L'avís de l'accident s'ha rebut a les 14.19 hores al quilòmetre 113 de l'Eix del Llobregat, on per causes que s'estan investigant s'ha produït una col·lisió entre els dos vehicles. Fins al lloc s'hi han desplaçat quatre patrulles dels Mossos d'Esquadra, una dotació dels Bombers de la Generalitat i una ambulància i un helicòpter medicalitzat del Sistema d'Emergències Mèdiques (SEM). Els efectius d'emergències no ha pogut fer res per salvar la vida del conductor de la motocicleta, D.R.C, de 69 anys i veí d’Igualada. A causa de l'accident, s'ha donat pas alternatiu als vehicles dels dos sentits de la marxa fins a les 16.50 hores, quan s'ha normalitzat la circulació en aquest punt.

Summary: Mor un motorista de 69 anys en xocar amb un tot terreny a la C-16 a Guardiola de Berguedà


Un comitè de 10 experts de diferents especialitats mèdiques han elaborat la primera guia internacional contra el Virus del Papil·loma Humà (VPH) en població d'alt risc. Liderat per Vall d'Hebron, aquest treball estableix una forta recomanació de vacunar contra aquest virus els pacients amb VIH entre 9 i 26 anys, els homes que tenen relacions amb altres homes també d'aquesta franja d'edat, les dones amb lesions cervicals displàsiques, els pacients amb síndrome d'insuficiència de la medul·la òssia congènita, les dones que han rebut un transplantament d'òrgan sòlid o un transplantament de progenitors hemopoiètics entre els 9 i els 26 anys i els pacients amb diagnòstic de papil·lomatosis respiratòria recurrent. També es recomana, però de forma més dèbil, vacunar els afectats per malaltia inflamatòria intestinal, els pacients amb una immunodeficiència primària, i els supervivents de càncer infantil, les persones que segueixen tractaments immunosupressors o biològics. El virus del papil·loma humà és la principal causa de càncer de cèrvix i d'altres càncers genitals. També és l'agent causal de les berrugues genitals i de la papil·lomatosis respiratòria recurrent. Al voltant del 90% de les infeccions per VPH en dones es resol espontàniament sense cap tipus d'intervenció mèdica, però en un 10% dels casos la infecció persisteix. Un 1% acabarà desenvolupant un càncer. Els professionals que han participat en aquesta guia són membres dels Serveis de Medicina Preventiva i Epidemiologia, Malalties Infeccioses, Aparell Digestiu i Oncologia i Hematologia Pediàtrica de Vall d'Hebron; el Programa de Recerca en Epidemiologia del Càncer de l'Institut Català d'Oncologia – IDIBELL CIBER d'Epidemiologia i Salut Públic, i la Unitat de Ginecologia Oncològica de l'Institut Clìnic de Ginecologia i Obstetrícia i Neonataologia (ICGON) de l'Hospital Clínic. El treball per elaborar aquestes recomanacions s'ha publicat a la revista 'Eurosuerveillance'. Aquest dilluns és el Dia Internacional de Conscienciació sobre el VPH.

Summary: Presenten la primera guia internacional de vacunació contra el Virus del Papil·loma Humà en poblacions de risc


La consellera d'Ensenyament, Meritxell Ruiz, ha valorat positivament que un més de 1.300 professors de primària i secundària, dels 60.000 que podien fer-ho, hagin sol·licitat de forma voluntària al departament poder ser avaluats per tal d'obtenir crèdits amb vista a la promoció docent per estadis i una millora retributiva. En aquest sentit, Ruiz ha dit no compartir la visió dels sindicats contraris a aquesta avaluació, que consideren que la xifra que ho ha demanat és baixa perquè no hi ha interès per part del col·lectiu de docents. Pel que fa al compromís dels diferents partits, exceptuant el PP, de derogar la LOMCE, la consellera ha dit que el primer debat que introduirà el Govern se centrarà en la disposició addicional que obliga la Generalitat a pagar 6.000 euros en el cas de les famílies que demanen escolaritzar els seus fills en castellà.

Summary: Ruiz valora positivament que més de 1.300 docents hagin demanat ser avaluats per poder cobrar més


L'alcalde accidental de Barcelona, Jaume Collboni, ha acusat el president de la Generalitat, Carles Puigdemont, i el vicepresident, Oriol Junqueras, de ser "ostatges" de la CUP en el procés i ha dit que això explica que "no denunciïn" l'atac al Bus Turístic per part d'Arran. "Sembla que tinguin por de la CUP,  per la seva dependència dels anticapitalistes. Tots els partits democràtics hauríem de denunciar-ho perquè atacs com el del bus posen en risc la convivència", ha declarat en una entrevista a 'El País'. Per a Collboni, "estigmatitzar un grup de persones des del prejudici i amb sentit pejoratiu és xenofòbia", en al·lusió a les accions d'Arran. El socialista ha defensat que la resposta de l'Ajuntament de Barcelona ha estat "adequada" i ha insistit que cal ser "molt clars i contundents pel que fa a donar empara a les actuacions violentes".  El soci de govern d'Ada Colau al consistori barceloní ha dit que les actuacions "violentes" són  "la línia vermella que mai s'ha de creuar en democràcia" i ha qualificat de "gravíssim" que la CUP "no només no hagi denunciat els fets sinó que els hagi afavorit políticament".  Sobre el model de turisme de la ciutat, ha dit que des del govern municipal s'està donant resposta a la necessitat de tenir un model de turisme "governable, planificat, sostenible i de qualitat" i que s'han pres decisions per evitar la concentració d'hotels al centre i combatre "per terra, mar i aire" els pisos turístics il·legals.  Ha explicat que en la segona part del mandat toca promocionar el turisme que li interessa a la ciutat: "sostenible en el temps i de qualitat". "Hi ha diferència entre els turistes que venen a veure arquitectura, espectacle o gastronomia, i els de borratxera, que tenen un impacte molt negatiu", ha declarat.  Ha demanat també al conseller d'Empresa, Santi Vila, obrir una taula de diàleg per negociar la totalitat de la taxa turística ja que ha considerat una "anomalia" que una ciutat com Barcelona no recapti la taxa i la destini a garantir el retorn social del turisme. D'altra banda, el consistori estudia diverses mesures sobre la taxa per aquells visitants que ocupen la ciutat i no pernocten per tal de "regular fluxos i generar ingressos".  Assegura que el consistori complirà la llei l'1-O D'altra banda, Collboni s'ha mostrat convençut que el consistori i la seva alcaldessa complirà la legalitat l'1-O. "No em plantejo la possibilitat que no es compleixi la llei. Ni en aquest ajuntament ni en cap altre", ha assegurat.  El socialista ha negat que el discurs de Colau sobre l'independentisme sigui "ambigu" i ha considerat que "sí que ha tancat la porta" a col·laborar amb l'1-O. El socialista ha assegurat estar "molt tranquil" i "convençut" que no es farà res que contravingui les lleis. "La posició política que defensi cadascú ho farà legítimament als fòrums que correspongui", ha apuntat.

Summary: Collboni acusa Puigdemont i Junqueras de ser "ostatges" de la CUP


Una de cada tres noies de la ciutat de Lleida assegura haver estat objecte d'algun tipus d'assetjament masclista, segons es desprèn d'una enquesta elaborada per l'Ajuntament de Lleida el 2016. Per tal de prevenir actituds i conductes sexistes facilitant informació, recollir possibles denúncies -si fos el cas- i atendre a les víctimes, la Paeria, en col·laboració amb l'Associació Antisida de Lleida, instal·larà per primer cop un Punt Lila coincidint amb les Festes de la Tardor, que s'ubicarà a la plaça del Dipòsit del Centre Històric i restarà obert entre les onze de la nit i les tres de la matinada. La iniciativa, que tindrà continuat en posteriors activitats festives i d'oci nocturn que se celebrin a la capital del Segrià, forma part de la campanya municipal 'Més bon tracte' de sensibilització per un oci nocturn igualitari i lliure de sexisme i s'emmarca en el projecte Nits Q.

Summary: Una de cada tres joves de la ciutat de Lleida assegura haver patit algun tipus d'assetjament masclista


El president del govern espanyol, Pedro Sánchez, ha restat importància aquest dijous a la visita de Pablo Iglesias a Oriol Junqueras on podria intentar aconseguir el suport d'ERC als pressupostos. En roda de premsa des de Brussel·les, Sánchez ha agraït "l'esforç" del líder de Podem però ha avisat que "la negociació en nom del govern la fa el govern". Sobre la missiva que el govern espanyol espera que la Comissió Europea li enviï demanant "aclariments tècnics", Sánchez ha relativitzat: "Veuran amb la carta que hi ha una confiança molt important de les institucions comunitàries en aquest govern i el seu compromís amb Europa", ha dit. A més, ha insistit que la "confiança" de Brussel·les en els comptes "hi és, es percep i ha estat explicitada". Sánchez ho ha afirmat l'endemà de reunir-se amb el president de la Comissió Europea, Jean-Claude Juncker, i el president del Consell Europeu, Donald Tusk i la mateixa setmana que Madrid ha presentat els comptes a l'executiu comunitari perquè els analitzi i decideixi si els dona o no llum verda.

Summary: Sánchez resta importància a la visita d'Iglesias a Junqueras: "La negociació del pressupost la fa el govern d'Espanya"


El Tribunal Superior de Justícia de Catalunya (TSJC) ha desestimat el recurs d'apel·lació del Consell Comarcal de l'Alt Empordà i el condemna a pagar 242.726,40 euros amb interessos de demora per una subvenció que l'ens havia de rebre de l'Estat i que havia de pagar a la UdG d'acord amb un conveni que van signar l'any 2007. L'acord s'emmarcava en un projecte finançat per les dues institucions però supeditat a l'ajut que havia de concedir el Ministeri d'Administracions Públiques. De fet, se li va concedir però mai es va abonar perquè, segons recull la sentència, el Consell va presentar la documentació requerida fora de termini i va "incomplir les seves obligacions". L'alt tribunal confirma així la sentència del Jutjat Contenciós Administratiu Número 3 de Girona de 2015 i condemna l'administració local a pagar les costes. El TSJC ha tombat el recurs del Consell Comarcal i condemna l'ens a pagar a la UdG 242.726,40 euros més els interessos de demora des del 7 de maig de 2012 per una subvenció fixada en un conveni entre ambdues institucions, que va perdre i que havia d'abonar a la universitat.  L'acord es va signar el 12 de novembre de 2007 amb l'objectiu de desenvolupar un projecte anomenat 'L'Administració des de la llar a la comarca de l'Alt Empordà'. El conveni establia que el Consell aportaria de manera directa 72.912,96 euros i la Universitat 169.430,24 més. La resta, 243.043,20 euros, corresponien a una subvenció que havia de concedir el Ministeri d'Administracions Públiques i que el Consell havia de transferir a la universitat.  Segons recull la sentència, la Secretaria d'Estat de Cooperació Territorial la va concedir a través d'una resolució el 9 de juliol de 2007 però mai es va abonar perquè el Consell no va enviar, abans de l'1 de desembre, la documentació de l'adjudicació, tal i com estableix la normativa.  La interlocutòria conclou que, tal i com recull la sentència recorreguda, la pèrdua de la subvenció es va produir per "incompliment de les obligacions del Consell Comarcal per fer-la efectiva" perquè aquest ens era el beneficiari de l'ajut.  Tot i que admet que la certificació de despeses amb càrrec a la subvenció per part de la UdG es va fer el 24 de febrer de 2009, conclou que es va fer dins dels terminis establerts per la normativa.  El Consell al·legava en el seu recurs que els fets havien prescrit perquè havien passat més de quatre anys des de la data en què s'havia de fer efectiu el pagament. De fet, a la clàusula quarta del conveni es va pactar que l'ens abonaria el 80% del projecte el mes de febrer de 2008 i la resta un cop justificat l'import de les despeses per part de la UdG, abans del 5 de desembre de 2008.  Malgrat això, a l'expedient administratiu hi consta un requeriment de pagament del 2012 i diversos correus electrònics en els quals es reclama que s'abonés la subvenció. En qualsevol cas, diu la sentència, "l'execució del projecte es perllongava fins el 31 de desembre de 2008 i és indubtable que la presentació de la certificació de despeses el 24 de febrer de 2009 per part de la Universitat de Girona, per un import de 242.736,40 euros, amb càrrec a la subvenció concedida per fer la primera fase, exterioritza la voluntat de la universitat per rebre l'import".  Per tot plegat, la Sala Contenciosa-Administrativa del TSJC desestima el recurs d'apel·lació i imposa al Consell el pagament de les costes del procés, fixades en un màxim de 1.500 euros.  Contra la sentència és pot interposar un recurs de cassació.

Summary: El TSJC condemna el Consell Comarcal de l'Alt Empordà a pagar 242.726 euros a la UdG perquè no va demanar a temps un ajut


Des del Departament de Cultura s’ha anunciat que es recupera el pressupost per construir biblioteques ACN BARCELONA.- La Generalitat, en col·laboració amb el Gremi de Llibreters i el Gremi d’Editors de Catalunya, impulsa la campanya ‘Fas 6 anys. Tria un llibre’. L’objectiu que es persegueix és fomentar els hàbits de lectura entre els infants i donar valor al llibre. La iniciativa consisteix en una targeta valorada en 13 euros que arriba a casa dels nens, que fan o han fet 6 anys, amb el qual aniran a canviar-ho a una de les 180 llibreries de tota Catalunya que hi participen. Com part del pla per fomentar l’hàbit de la lectura, el Conseller de Cultura, ha anunciat que la Generalitat recupera el pressupost per a la construcció de noves biblioteques, a més de la partida per a la compra de nous llibres. La campanya comprendrà tots els nens que facin 6 anys d’ara en endavant, però tots aquells que els hagin complert durant el 2016 també podran aprofitar-se de la iniciativa i tindran com a màxim fins al 30 de novembre. D’aquesta manera 83.314 nens de tot Catalunya rebran la targeta el dia del seu aniversari i acompanyats d’un adult aniran a una Llibreria associada al Gremi de Llibreries de Catalunya, on triaran un llibre que si supera els 13 euros l’adult pagarà la diferencia.  El conseller de Cultura, Santi Vila, ha subratllat que es tracta d’una iniciativa pensada per als infants però també pretén impulsar la feina del llibreter com a prescriptor de lectures que ajudarà el nen a triar i li donarà recomanacions. Entre altres coses, la campanya persegueix l’objectiu que els més petits descobreixin les llibreries amb un adult, que comencin a crear la seva pròpia biblioteca i reforçar la venda de llibres infantils. ‘Fas 6 anys. Tria un llibre’ acompanya un seguit d’actuacions que du a terme el Departament de Cultura per impulsar la lectura entre el ciutadans, per tal de crear una “societat que es vol culta” destaca Santi Vila. Una de les mesures impulsades pel Conseller de Cultura, i anunciada aquest dimecres, ha sigut la recuperació de pressupost de 3 milions d’euros dedicat a la construcció de noves biblioteques a través de el Pla únic d’Obres i Serveis (PUOSC). Així mateix, el mes vinent es crearà un “segell de qualitat que identifiqui les llibreries de qualitat com a centre rellevant d’activitat cultural”.

Summary: La Generalitat impulsa una campanya per regalar als nens que facin 6 anys un llibre per estimular l'hàbit de la lectura


Un home de 61 anys ha mort aquest diumenge al matí després d’accidentar-se amb el cotxe a la urbanització la Vall a Santa Susanna (Maresme). Segons han informat els Bombers de la Generalitat, l’avís del sinistre s’ha rebut a les 09.26 hores a la carretera d’accés a la urbanització, situada a la falda del parc de Montnegre-Corredor. Per causes que es desconeixen, un turisme marca Skoda Fabia ha sortit de la via i ha quedat semi bolcat. El conductor, Rafael G. R., ha quedat atrapat i ha perdut la vida. En el cotxe hi anava un altre ocupant, un nen de 12 anys, que ha quedat ferit lleu i ha estat evacuat a l’Hospital Sant Jaume de Calella. Tres dotacions dels Bombers, 2 patrulles de la Policia Local de Santa Susanna i efectius del SEM han treballat en l’accident.

Summary: Mor un home de 61 anys en estimbar-se amb el cotxe a la urbanització la Vall a Santa Susanna


El coordinador general del PPC afirma que la crisi del PSOE és un "drama per al país" i li demana "celeritat" perquè resolgui aquesta situació ACN Barcelona.-El coordinador general del PPC, Xavier García Albiol, veu amb preocupació que la línia que segueixen els dos candidats per ser primer secretari del PSC -el qui ocupa actualment el càrrec en funcions, Miquel Iceta, i la vicesecretària i alcaldessa de Santa Coloma de Gramenet, Núria Parlón-, apostin per seguir pactant amb els independentistes deixant de costat "els partits constitucionalistes". En una atenció als mitjans abans de l'acte institucional del Dia de la policia espanyol, el líder dels populars catalans ha demanat novament "celeritat" en el si del PSOE davant la dimissió del seu secretari general, Pedro Sánchez, després d'un més que tens comitè federal. Albiol considera que la crisi socialista és un "drama" per al país.

Summary: Albiol veu amb preocupació que tant Iceta i Parlón apostin per "seguir fent el joc" als partits independentistes


La formació decideix que l'exconseller Lluís Puig no repeteixi al lloc en aquests comicis ACN Barcelona.-JxCat no repetirà el seu cap de llista al Senat a les eleccions espanyoles. El proper 10 de novembre, l'exconseller Lluís Puig, resident a Bèlgica actualment, no tornarà a ser candidat ni la cara visible de la formació a la cambra alta. La portaveu de JxCat al Congrés i cap de llista a la cambra baixa, Laura Borràs, ha estat l'encarregada d'anunciar aquest dijous el relleu, tot explicant que serà Roger Español qui ocupi el cap de llista de la seva candidatura al Senat. Español, conegut per haver perdut un ull l'1 d'octubre de 2017 quan defensava les urnes d'un dels col·legis del referèndum, ocuparà doncs aquest lloc al 10-N i, segons Borràs, JxCat l'escull representa la violència patida l'1-O i és l'exemple de com la "repressió porta a mes compromís".

Summary: JxCat presentarà Roger Español de cap de llista al Senat a les eleccions del 10-N


El líder de Ciutadans al Parlament, Carlos Carrizosa, demana al president espanyol, Pedro Sánchez, que "desautoritzi les veus del seu govern que han atacat el Rei". "Que no guardi més silenci, és necessari que els desautoritzi", ha instat en una atenció als mitjans de comunicació aquest diumenge sobre la polèmica per l'absència de Felip VI en l'acte d'entrega dels despatxos als nous jutges que va tenir lloc divendres a Barcelona. Sobre la situació de la covid-19 a Madrid, s'ha sumat a les paraules del vicepresident de la comunitat, Ignacio Aguado, que reclama un "alto el foc polític". "No és viable una lluita entre institucions. Els ciutadans volen unió i coordinació entre les autoritats autonòmiques i de l'Estat", ha afirmat Carrizosa.

Summary: Carrizosa demana a Sánchez que "desautoritzi" els ministres que han "atacat" el Rei


La secretària general adjunta d'ERC, Marta Vilalta, ha reiterat aquest dilluns que Felip VI "no és benvingut a Catalunya" i que si "gosa venir al país, com a mínim, que demani disculpes a totes les persones que van patir la violència policial de l'1-O i es van sentir agredides pel seu discurs el 3-0". En roda de premsa després que s'hagi fet públic que el president del govern espanyol, Pedro Sánchez, i Felip VI coincidiran divendres a Barcelona, la republicana ha recordat que el monarca va abdicar de Catalunya amb el discurs i l'ha emplaçat a disculpar-se davant la ciutadania. "Nosaltres seguirem treballant per una república i per tombar el règim del 78", ha dit. Ha apuntat que el Govern decidirà quina és la seva participació en l'acte. Després del congrés de JxCat, la portaveu d'Esquerra ha iniciat la roda de premsa celebrant que l'independentisme "coincideixi" amb ERC que cal ser més i seguir-se preparant. "Sentim moltes veus aquests dies que parlen de la necessitat de superar el 50% dels vots independentistes. Ho celebrem", ha sostingut.  Vilalta ha explicat que un cop superat el 50% caldrà que l'independentisme acordi com procedir i oferir una resposta conjunta. Així, ha apostat perquè les formacions independentistes es posin a treballar plegades i que no es produeixi una "batalla" entre partits.  Des d'ERC han afirmat que superar el llindar del 50% fa guanyar "legitimitat" al moviment davant l'Estat i la comunitat internacional. "Tindrem més força per poder forçar un referèndum", ha destacat. Han apostat per seguir preparant les fortaleses en tots els àmbits.  Malgrat dir que estan disposats a "parlar amb tothom", ERC ha dit que el principal plebiscit que necessita el país "serà el referèndum". "Per tenir el referèndum necessitem acreditar el 50% del suport a les urnes. Això ens aproxima més a fer possible un referèndum. Com més fortalesa tinguem més ràpid arribarà", ha manifestat Marta Vilalta.   ERC "no s'aixecarà de la taula de diàleg" Després que el vicepresident del Govern amb funcions de president i coordinador nacional d'ERC, Pere Aragonès, hagi considerat que la taula de diàleg no es pot reactivar mentre Catalunya "estigui en interinitat", Vilalta ha garantir que ERC "no s'aixecarà de la taula de negociació que tant ha costat".  La portaveu ha justificat les paraules d'Aragonès al·legant que són una mostra de respecte cap a la figura del president inhabilitat Quim Torra. Ha emplaçat la delegació catalana i l'espanyola a prendre la decisió sobre quan celebrar-la però els ha advertit que "això no ve d'una data, de qui hi va, el lloc o que sigui una segona foto". La republicana ha volgut així reclamar que l'espai de diàleg sigui "útil" perquè el conflicte polític continua "amb repressió". Per això, ha demanat decidir en "comú acord" com es vol anar a la taula i proposar i escoltar els propostes que s'hi ofereixin.

Summary: Vilalta, sobre la visita del Rei: "Si gosa venir al país, com a mínim, que demani disculpes"


El grup municipal de CiU a la Paeria ha denunciat aquest dimecres al Síndic de Greuges, Josep Giné, que en sis mesos han detectat que s'han incomplert una vintena d'acords del cartipàs municipal. Asseguren que suposen el 90% dels acords referents a qüestions de transparència. El portaveu de CiU a l'Ajuntament de Lleida, Toni Postius, ha posat com a exemples la modificació del reglament de participació ciutadana que segueix pendent tot i que el PSC va anunciar una reunió imminent que després va anul·lar o les retribucions dels càrrecs electes de la Paeria i les seves dietes, que s'haurien de publicar cada mes i no es fa. CiU considera que, després de més de sis mesos de denunciar aquests incompliments, la inacció de l'equip de govern revela una "voluntat clara del PSC de no voler ser transparents".

Summary: CiU denuncia al Síndic de Greuges que l'Ajuntament de Lleida està incomplint una vintena d'acords del cartipàs municipal


L'Ajuntament de Barcelona enterra definitivament el projecte de l'hotel que s'havia de construir al costat del Palau de la Música. Segons ha avançat TV3 i ha confirmat l'ACN de fonts municipals, el ple del proper 26 de gener donarà llum verd a l'últim tràmit municipal per recuperar la qualificació d'equipament per a les finques afectades. Actualment admeten usos hotelers però això quedarà anul•lat. Així, no podrà tirar-se endavant el projecte impulsat per la Fundació del Palau de la Música, amb Fèlix Millet al capdavant. I és que la iniciativa "anava contra l'interès públic i perjudicava els veïns d'un entorn necessitat d'espai per a nous equipaments", han explicat les mateixes fonts.

Summary: L'Ajuntament de Barcelona enterra definitivament el projecte de l'hotel del Palau de la Música


Airbus ha modificat els contractes amb Espanya i França per eliminar "qualsevol justificació" als aranzels imposats pels Estats Units a alguns productes europeus per compensar les ajudes considerades il·legals que la Unió Europea va donar al fabricant d'avions. Segons ha explicat Airbus en un comunicat, renuncia així a les condicions preferents en crèdits atorgades per Espanya i França per al seu avió A350, que van ser considerades ajudes il·legals per part de l'Organització Mundial del Comerç (OMC). "Aquest és el pas final per acabar amb la llarga disputa, després de 16 anys de litigis amb l'OMC, i que elimina qualsevol justificació per als aranzels estatunidencs", diu el fabricant d'avions. El ministeri d'Indústria, Comerç i Turisme ha assenyalat que el canvi en el contracte es farà "en els pròxims dies perquè falten alguns tràmits administratius". En un comunicat, el ministeri ha instat l'administració de Donald Trump a retirar els aranzels perquè ara ja no estan "justificats". Després de la modificació dels contractes d'acord amb el que estableix l'OMC, l'eurocomissari de Comerç, Phil Hogan, ha reclamat també la retirada "immediata" dels aranzels a productes europeus, els quals ha considerat també "injustificats".

Summary: Airbus canvia els contractes amb Espanya i França per evitar els aranzels de Trump


Neus Munté i Carles Agustí s'han mostrat oberts a repetir una fórmula similar a la llista que va fer servir Carles Puigdemont per presentar-se a les últimes eleccions catalanes quan falta una setmana per decidir qui serà l'alcaldable del PDeCAT a la ciutat de Barcelona. Carles Agustí ha estat el més atrevit en afirmar que vol crear una "candidatura conjunta de tot l'independentisme" i ha apuntat que "el PDeCAT en el congrés d'aquest estiu ha de passar a ser Junts x Catalunya". De la seva banda, Munté també aposta per crear una candidatura "transversal" que "ha d'aglutinar la màxima resposta", però reivindica "l'orgull de partit". Munté i Agustí també han coincidit en què Barcelona ha de "liderar", tal com ha dit Agustí, els moviments per la "reinstauració democràtica" a Catalunya. L'exconsellera ha definit la situació com un "atac" del govern espanyol. Aquestes declaracions les han fet els dos candidats en un debat que ha organitzat el PDeCAT a les xarxes socials en motiu de les primàries de Barcelona del partit. Munté i Agustí són els dos candidats que durant aquests dies enfronten els seus models de ciutat abans que el cap de setmana que ve s'esculli qui dels dos serà el candidat a l'alcaldia del partit. En el model de ciutat, els dos candidats han coincidit a criticar l'actual govern local. De fet, Agustí ha assegurat que no sap "cap a on va la ciutat" i Munté ha afirmat que es presenta com una "alternativa" a un govern "mancat de compromís i propostes". Dins del projecte que presenta Carles Agustí en destaca la digitalització i l'aposta per eines com Govern Obert, que ja havia començat a portar a la pràctica durant el mandat de Xavier Trias. Aquesta vegada, però, Agustí planteja que els ciutadans només hagin de "donar les dades una vegada" i que sigui l'administració la que es preocupi per buscar les multes pendents o altres tràmits. De la seva banda, Munté vol "posar al dia" Barcelona en el camp de les 'smart cities' amb la implantació de "sensors per monitoritzar la gent gran" i així controlar millor els serveis d'assistència. La candidata planteja que cal posar la tecnologia "al servei del dia a dia". A més, creu que cal ser "molt pedagògic" explicant el concepte i la utilitat de les 'smart cities'. En matèria cultural, l'exconsellera ha apostat per "obrir els assajos generals" de les obres de teatre a "diferents col·lectius" i en especial ha apostat per la gent jove, per tal d'introduir-los en el món dramàtic. En el cas de Carles Agustí ha plantejat que "des de l'Ajuntament compensem l'IVA cultural" a partir d'una subvenció de l'11% en les entrades de teatre. Un dels punts d'acord entre els dos candidats ha estat la manca d'acció de l'actual govern amb el fenomen dels 'narcopisos' i també del 'top manta', en què creuen que cal que s'apliqui l'ordenança de civilitat com a mesura bàsica per afrontar aquests problemes.

Summary: Munté i Agustí es mostren oberts a crear una candidatura "transversal"


El president del Consell Comarcal del Pallars Sobirà, Llàtzer Sibís, ha presentat la renúncia al càrrec, complint d'aquesta manera amb l'acord de legislatura que en el seu moment es va formalitzar entre CDC i UDC. El regidor de l'Ajuntament d'Espot i actual conseller comarcal, Carles Isús, serà l'encarregat de substituir Sibís. Isús va deixar la militància d'Unió a principis d'aquest any.  Els plens de renuncia al càrrec i d'elecció del nou president es celebraran el dimecres vinent dia 16 de novembre. Sibís presenta la renuncia com a president però seguirà com a conseller comarcal. En el moment de l'acord de legislatura ja es va explicar que es tractava ''d'un pacte de transició'' perquè l'actual president pugues finalitzar els projectes engegats.

Summary: El president del Consell del Pallars Sobirà presenta la renúncia al càrrec complint així l'acord de legislatura


El president del PPC i líder dels populars al Parlament, Xavier García Albiol, creu que Cristina Cifuentes ha pres "la millor decisió" en renunciar com a presidenta de la Comunitat de Madrid després de la publicació d'un vídeo del 2011 on apareix un cop enxampada en robar dues cremes facials a un supermercat en un "acte involuntari". Albiol ha aplaudit la renúncia des d'un punt de vista "personal" i també ho veu "molt bona decisió" per als madrilenys, ha assegurat en una atenció als mitjans aquest dimecres al Parlament. Ho defensa així perquè creu que la Comunitat de Madrid "per cap raó del món podia caure a mans" de Podem, a qui Albiol considera "extrema esquerra". Davant de l'escenari d'una moció de censura amb "[Pablo] Iglesias i els seus companys assaltant democràticament la Comunitat de Madrid", Albiol creu que la renúncia de Cifuentes és "encertada i la que tocava en aquest moment". En aquest context, el dirigent dels populars ha assegurat que el vídeo difós per 'OkDiario' és "descriptiu". "Que cadascú pensi el que cregui oportú, és sorprenent, a mi m'ha sorprès molt", ha resolt Albiol en demanar ara als populars madrilenys passar-ne pàgina i seguir governant aquesta comunitat.  En ser preguntat per l'argumentació de Cifuentes per atribuir-ho a un "acte involuntari", Albiol ha assegurat que no volia "entrar en detalls de la qüestió".

Summary: Albiol veu "encertada" la renúncia de Cifuentes com a decisió personal i per a la Comunitat de Madrid